Administratívne členenie Belgicka

Ústava krajiny bola zmenená 14. júla 1993, čím sa vytvoril federálny štát s federálnou vládou a týmito administratívnymi jednotkami:
 jazykové spoločenstvá (jazykové komunity):
 Flámske spoločenstvo (t. j. holandsky hovoriace)
 Francúzske spoločenstvo Belgicka 
 Nemecky hovoriace spoločenstvo Belgicka 
 regióny (=oblasti; líšia sa od jazykových spoločenstiev najmä pokiaľ ide o nemecky hovoriace spoločenstvo a región hlavného mesta):
 Flámsky región
 Valónsky región
 Región Brusel-hlavné mesto
 provincie
 vo Flámskom regióne:
 Limbursko (Limburg)
 Antverpy
 Flámsky Brabant (Flámske Brabantsko)
 Východné Flámsko
 Západné Flámsko
 vo Valónskom regióne:
 Hennegavsko (Henegavsko, Hainaut)
 Valónsky Brabant (Valónske Brabantsko)
 Namursko (Namur)
 Lutyšsko  (Liège)
 Luxembourg (hol. Luxemburg; Belgické Luxembursko)
 obce

Problémy medzi jednotlivými orgánmi sa riešia na Arbitrážnom súde. Mechanizmus jeho fungovania dovoľuje kompromisy.

Flámske spoločenstvo v roku 1980 vytvorilo na území Flámskeho regiónu svoju vládu. Presahujúce územia regiónov a komunít vytvorili dve zvláštnosti: teritórium hlavného mesta Brusel je začlenené do oboch spoločenstiev a celá nemecky hovoriaca oblasť leží vo Valónsku. 

Na najvyššom stupni tohto usporiadania je federálna vláda, ktorá riadi zahraničné veci, rozvojovú pomoc, obranu, políciu, ekonomické otázky, sociálne veci, energetiku, telekomunikácie a vedecký výskum. Má obmedzené právomoci vo vzdelávaní, kultúre. Federálna vláda kontroluje viac ako 90 percent daní. Vlády jednotlivých komunít sú zodpovedné za otázky v oblastiach jazyka, kultúry a vzdelania vo väčšine škôl ako aj správy knižníc a divadiel. Tretí stupeň – regionálne vlády sa zaoberajú najmä oblasťami ako správa budov a majetku, bývanie alebo doprava. Napríklad povolenie na stavbu školy v Bruseli patrí pod verejný školský systém, ktorý spadá pod regionálnu vládu v Bruseli. No škola ako inštitúcia by spadala pod reguláciu flámskej vlády – ak by sa v nej vyučovalo po holandsky – alebo pod vládu francúzskeho spoločenstva – ak by sa v nej vyučovalo po francúzsky.

Zdroje 
Portail belgium.be - Informations et services officiels - Pouvoirs publics
Toponymic Guidelines for Map and Other Editors for International Use, Belgium,  2009 - United Nations Group of Experts on Geographical Names, Working Paper No. 39
Constitution belge (v znení platnom v lete 2012) (po holandsky )